**Қазақстан Республикасы прокуратура органдарының жүйесіне**

**бірінші рет кіретін адамдар үшін тәлімгерлікті жүзеге асыру**

**қағидаларын бекіту туралы**

«Құқық қорғау қызметі туралы» Қазақстан Республикасы 2011 жылғы
6 қаңтардағы Заңының 12-бабына сәйкес **БҰЙЫРАМЫН:**

 1. Қазақстан Республикасы прокуратура органдарының жүйесіне бірінші рет кіретін адамдар үшін тәлімгерлікті жүзеге асыру қағидалары бекітілсін.

 2. Қазақстан Республикасы Бас прокуратурасының Кадрларды дамыту департаменті:

 1) осы бұйрықты Қазақстан Республикасының Әділет министрлігінде мемлекеттік тіркеуді;

 2) осы бұйрықты Қазақстан Республикасы Бас прокуратурасының интернет-ресурсында орналастыруды қамтамасыз етсін.

3. Осы бұйрықтың орындалуын бақылау Қазақстан Республикасы Бас прокуратурасының Кадрларды дамыту департаментіне жүктелсін.

 4. Осы бұйрық алғашқы ресми жарияланған күнінен бастап қолданысқа енгізіледі.

**Қазақстан Республикасының**

**Бас Прокуроры                                                             Б. Асылов**

Қазақстан Республикасы

Бас Прокурорының

2022 жылғы «\_\_\_» \_\_\_\_\_\_\_\_\_\_\_

№\_\_\_\_\_ бұйрығымен бекітілген

**Қазақстан Республикасы прокуратура органдарының жүйесіне бірінші рет кіретін адамдар үшін тәлімгерлікті жүзеге асыру қағидалары**

**1. Жалпы ережелер**

 1. Осы Қағидалар Қазақстан Республикасы прокуратура органдарының (бұдан әрі – прокуратура органдары) жүйесіне бірінші рет кіретін адамдар үшін тәлімгерлікті жүзеге асыру тәртібін айқындайды.

2. Қағидаларда мынадай негізгі ұғымдар пайдаланылады:

 1) Академия тыңдаушылары – Қазақстан Республикасы Бас прокуратурасының жанындағы Құқық қорғау органдары академиясында алғашқы кәсіптік даярлықтан өтетін адамдар;

 2) жас қызметкерлер – конкурс нәтижелері бойынша прокуратура органдарына бірінші рет қызметке кіретін адамдар;

 3) тәлімгер – Академия тыңдаушысына, жас қызметкерге бекітілген, оның кәсіби даярлығы мен дамуына практикалық көмек көрсететін прокуратура органдарының қызметкері;

 4) тәлімгерлік – тәлімгерлердің Академия тыңдаушысына, жас қызметкерлерге олардың табысты бейімделуіне ықпал ететін кәсіби машықтар мен дағдыларды меңгеруіне жеке көмек көрсету бойынша нысаналы бағытталған қызметі.

**2. Тәлімгерліктің міндеттері мен мақсаттары**

 3. Прокуратура органдарындағы тәлімгерліктің мақсаты Академия тыңдаушыларында, жас қызметкерлерде қызметтік міндеттерін мінсіз орындау, қоғамда прокуратураның жоғары беделін қолдау үшін қажетті құқықтық санасын, құндылықтар жүйесі мен тұлғаның кәсіби маңызды қасиеттерін қалыптастыру; олардың кәсіби қалыптасуына әдістемелік және практикалық көмек көрсету; прокуратура органдарында заңмен жүктелген міндеттердің шешілуін қамтамасыз етуге қабілетті кадр құрамын қалыптастыру болып табылады.

4. Тәлімгерліктің негізгі міндеттері:

 1) Академия тыңдаушылары мен прокуратура органдарының жас қызметкерлерін бейімдеуге көмек көрсету;

 2) кәсіби дағдылар мен кәсіби шеберлікті дамыту процесін жеделдету және оңтайландыру;

 3) Заңның кез келген бұзушылықтарына жол бермейтін қарым-қатынасты қалыптастыру;

 4) прокуратура органдарының қызметкеріне атқаратын лауазымына сәйкес жүктелген міндеттерді кез келген жағдайда қиындықтарды еңсеру, дербес және сапалы орындау қабілетін дамыту;

 5) прокуратура органдары қызметкерлерінің дүниетанымы мен құндылықтар жүйесін, әлеуметтік және кәсіптік маңызы бар психологиялық және моральдық-адамгершілік қасиеттерін, адалдығын, тәртіптілігін, қызметтік міндеттерін орындауға, жұмыста әдеп пен мәдениетті сақтауға саналы және шығармашылық көзқарасын, жұмыста жоғары нәтижелерге тұрақты қол жеткізуге ұмтылысын қалыптастыру;

 6) Академия тыңдаушылары мен жас қызметкерлердің прокуратура органдарындағы қызметке қызығушылығын, азаматтарға құрметпен қарауын, прокуратура органдарының алдында тұрған қызметтік міндеттер мен тапсырмаларды орындау үшін жеке жауапкершілігін сезінуін тәрбиелеу болып табылады.

**3. Тәлімгерлікті ұйымдастыру тәртібі**

 5. Академия тыңдаушыларына қатысты тәлімгерлік тәлімгерлердің алғашқы кәсіби даярлығы шеңберінде тағылымдамадан өту кезеңінде, жас қызметкерлерге қатысты конкурстың және лауазымға тағайындау нәтижелері бойынша жүзеге асырылады.

 6. Академия тыңдаушыларының, жас қызметкерлердің тәлімгерлігі мынадай:

 1) тәлімгерді бекіту және жеке тәлімгерлік бағдарламасын әзірлеу;

2) жеке тәлімгерлік бағдарламасын іске асыру;

 3)кәсіби даярлық деңгейін, жұмыс тиімділігін, құқықтық мәдениетін және функционалдық міндеттерді орындау қабілетін айқындау;

 4) Академия тәлімгерлері мен тыңдаушыларының, жас қызметкерлердің тәлімгерлер кеңесінде атқарған жұмыстары туралы есептерін тыңдау кезеңдерін қамтиды.

 Академия тәлімгерлерінің, тыңдаушыларының және жас қызметкерлердің атқарылған жұмыстары туралы есептерін тыңдау тәлімгерлік аяқталғанға дейін
7 жұмыс күнінен кешіктірілмей тәлімгерлер кеңесінде қаралады.

 7. Тәлімгерді бекіту және оны ауыстыру прокуратура органы басшысының бұйрығымен ресімделеді.

 8. Академия тыңдаушысына бекітілген тәлімгер, жас қызметкер бес жұмыс күні ішінде прокуратура органының басшысы уәкілеттік берген жеке тәлімгерлік бағдарламасын әзірлейді және бекітеді.

 9. Академия тыңдаушысына арналған жеке тәлімгерлік бағдарламасы алғашқы кәсіптік даярлық шеңберінде тағылымдама кезеңіне, жас қызметкерге бір жылға әзірленеді және оған мынадай:

 1) жүктелген міндеттерді оңтайлы шешу үшін қажетті кәсіби білім мен практикалық дағдыларды меңгеру;

 2) Қазақстан Республикасының құқықтық актілерін, Қазақстан Республикасы Бас Прокурорының бұйрықтарын және әдістемелік ұсынымдарды зерделеу;

 3) тапсырылған жұмыс учаскесі үшін парыз пен жауапкершілік, Заңға және прокуратура органдарының құқық қорғау функцияларына құрмет сезімін тәрбиелеу, жоғары адамгершілік қасиеттерін қалыптастыру;

 4) прокуратура органдары қызметкерлерінің қызметтік әдеп нормаларын, қызметтік және еңбек тәртібін сақтау;

 5) прокуратура органдарының ұйымдастырушылық (корпоративтік) мәдениетіне бейімдеу іс-шаралары жатады.

 10. Академия тыңдаушысы, тәлімгерлік кезеңіндегі жас қызметкер:

 1) атқаратын лауазымы бойынша прокуратура органдары қызметкерлерінің құқықтары мен міндеттерін айқындайтын заңнаманың, ұйымдастырушылық-өкімдік құжаттардың талаптарын, қызмет өткеру негіздерін, қызметкерлердің кәсіптік даярлығын зерделейді;

 2) тәлімгерліктің жеке бағдарламасын сапалы және уақтылы орындайды;

 3) тәлімгерлік қорытындысы бойынша тәлімгерлер кеңесінде тыңдау үшін есеп жасайды;

 4) өзінің кәсіби және жеке дамуы бойынша үнемі ізденеді, тәлімгердің кеңестерін қабылдайды;

 5) прокуратура органдарының ұйымдастырушылық (корпоративтік) мәдениетіне бейімделеді, ұжымның қоғамдық өміріне қатысады.

 11. Академия тыңдаушысының, жас қызметкердің кәсіби даярлық деңгейін, жұмыста тиімділігін, құқықтық мәдениетін және оның функционалдық міндеттерді орындау қабілетін анықтауды тікелей басшы мен тәлімгер жүзеге асырады.

 12. Тәлімгерлікті прокуратура органдарында кемінде бес жыл қызмет өтілі бар неғұрлым тәжірибелі қызметкерлер жүзеге асырады.

 Тәлімгерлік бойынша жұмыс аудан прокурорының орынбасары және оған теңестірілген лауазымынан төмен емес қызметкерге жүктеледі.

Тәлімгерді ауыстыру мынадай:

 1) тәлімгер жұмыстан босатылған немесе басқа жұмысқа ауысқан;

 2) тәлімгердің оны тәлімгерліктен босату туралы негізделген жазбаша арыз берген жағдайларда жүргізіледі;

 Тәлімгерді тәлімгерліктен босату және Академия тыңдаушысына, жас қызметкерге жаңа тәлімгерді бекіту арасындағы кезең бес жұмыс күнінен аспайды.

 13. Тәлімгерлік жүзеге асырылатын Академия тыңдаушыларының, жас қызметкерлердің саны бір тәлімгерде бір мезгілде үш адамнан артық болмауы тиіс.

14. Тәлімгерлікті жүзеге асыру кезінде тәлімгер:

 1) Академия тыңдаушысының, жас қызметкердің тәлімгерліктің жеке бағдарламасын әзірлейді және оның орындалуын бақылайды;

 2) Академия тыңдаушысына, жас қызметкерге кәсіби дағдылар мен кәсіби шеберлікті жедел дамытуға, кез келген заң бұзушылықтарға жол бермейтін қарым-қатынасты қалыптастыруға көмек көрсетеді;

 3) Академия тыңдаушысының, жас қызметкердің қиындықтарды жеңуге, атқаратын лауазымына сәйкес жүктелген міндеттерді кез келген жағдайда өз бетінше және сапалы орындауға қабілеттілігін дамытады;

 4) прокурор қызметкерлердің құндылықтарының, әлеуметтік және кәсіптік маңызы бар психологиялық және моральдық-адамгершілік қасиеттердің жүйесін, адалдықты, тәртіптілікті, қызметтік міндеттерді орындауға саналы көзқарасты, жұмыста жоғары нәтижелерге тұрақты қол жеткізуге ұмтылысты қалыптастырады;

 5) Академия тыңдаушысының, жас қызметкердің бойында прокуратура органдарындағы қызметке, тапсырылған іске қызығушылықты және қызметкерлердің қызметтік әдеп нормаларын қатаң сақтауды, прокуратура органдарындағы үздік дәстүрлерді меңгеруді, сондай-ақ азаматтарға мұқият және құрметпен қарауды, Қазақстан Республикасы прокуратурасының алдында тұрған қызметтік міндеттер мен тапсырмаларды орындау үшін жеке жауапкершілікті сезінуді тәрбиелейді;

 6) Академия тыңдаушысын, жас қызметкерді ұйымдастырушылық (корпоративтік) мәдениетке, ұжымның қоғамдық өміріне қатысуға тартады;

 7) Академия тыңдаушысының, жас қызметкердің жеке және іскерлік қасиеттерін, оның қызметке қатынасын, әріптестерімен және өзге де азаматтармен қарым-қатынас жасау қабілетін, қызметкерлердің қызметтік әдеп нормаларын сақтауын, қызметтік және еңбек тәртібін зерделейді;

 8) Академия тыңдаушысының, жас қызметкердің кәсіптік қызметіне байланысты, оның ішінде оған көтермелеу және тәртіптік ықпал ету шараларын қолдануға байланысты мәселелерді талқылауға қатысады;

 9) тәлімгерлер кеңесінде тәлімгерлік бойынша жүргізіліп жатқан жұмыстары туралы есеп береді;

 10) тәлімгерлік мерзімі аяқталғаннан кейін Академия тыңдаушысының, жас қызметкердің кәсіби даярлық деңгейін, жұмыс тиімділігін, құқықтық мәдениетін және оның функционалдық міндеттерді орындау қабілетін айқындайды.

 15. Тәлімгер жеке басының үлгісімен Академия тыңдаушысының, жас қызметкердің жағымды қасиеттерін дамытуға ықпал етеді, оның кәсіби ой-өрісін, жағымды моральдық қасиеттерін қалыптастыруға ықпал етеді.

 16. Тәлімгерлік бойынша міндеттерді орындау қызметкердің қызметін бағалау, сыйлықақы беру, көтермелеу, мансаптық өсу және кәсіптік оқыту кезінде ескеріледі.

**4. Тәлімгерлер кеңесі**

 17. Тәжірибе алмасу, тәлімгерлердің жұмыс сапасын жақсарту, сондай-ақ Академия тыңдаушысының, жас қызметкердің прокуратура органдарындағы қызметке кәсіби жарамдылығы мақсатында тәлімгерлік нәтижелері прокуратура органы басшысының бұйрығымен бекітілетін тәлімгерлер кеңесінің қарауына шығарылады.

 18. Тәлімгерлер кеңесінің құрамы тақ саннан және кемінде бес адамнан тұрады. Прокуратура органының уәкілетті басшысы не оның орынбасары тәлімгерлер кеңесінің төрағасы болып табылады.

19. Тәлімгерлер кеңесінің құрамына мыналар:

 1) прокуратура органдарында ұзақ және мінсіз қызметі бар, өзінің қызметтік міндеттерін үлгілі орындағаны үшін мемлекеттік және ведомстволық наградалармен марапатталған қызметкерлер, сондай-ақ психолог-полиграфологтар;

 2) прокуратура органдарының ардагерлері, еңбек сіңірген жылдары үшін зейнеткерлікке шығуына немесе қызметте болудың шекті жасына жетуіне байланысты қызметтен шығарылған бұрынғы қызметкерлер кіреді.

 20. Тәлімгерлер кеңесі құрылғаннан кейін бір ай ішінде өткізілетін Тәлімгерлер кеңесінің бірінші отырысында Тәлімгерлер кеңесі мүшелерінің арасында міндеттерді бөлу және Тәлімгерлер кеңесі туралы ережені әзірлеу туралы мәселелері шешіледі.

 21. Тәлімгерлер кеңесінің отырысы өткізіледі және отырысқа оның құрамының кемінде 3/2 бөлігі қатысқан кезде шешімі заңды деп есептеледі. Тәлімгерлер кеңесінің шешімі қарапайым көпшілік дауыспен қабылданады. Дауыстар тең бөлінген жағдайда тәлімгерлер кеңесінің төрағасы дауыс берген шешім қабылданды деп есептеледі.

 22. Тәлімгерлер кеңесі мынадай өкілеттіктерді жүзеге асырады, олардың тізбесі Тәлімгерлер кеңесі туралы ережемен кеңейтілуі мүмкін:

 1) тәлімгерліктің оң тәжірибесін зерделейді, жинақтайды және таратады, прокуратураның тиісті органының басшысына оны жетілдіру жөнінде ұсыныстар енгізеді;

 2) тәлімгерлікті ұйымдастыруда кадр қызметіне жәрдемдесуді жүзеге асырады;

3) тәлімгерлерге әдістемелік және практикалық көмек көрсетеді;

 4) тиісті мүмкіндіктер болған жағдайда тәлімгерлерді жеке тәрбие жұмысының озық нысандары мен әдістеріне оқыту бойынша шаралар қабылдайды;

 5) тәлімгерлердің жалпы жиналыстарын, прокуратура органдары ардагерлерінің Академия тыңдаушыларымен, жас қызметкерлермен кездесулерін өткізуді ұйымдастырады;

 6) өз отырыстарында Академия тәлімгерлері мен тыңдаушыларының, жас қызметкерлердің атқарылған жұмыстары туралы есептерін тыңдайды;

 7) прокуратура органы басшысының алдында Академияның ең адал тәлімгерлері мен тыңдаушыларын, жас қызметкерлерді көтермелеу туралы қолдаухатқа бастамашылық етеді.